Nosa Señora do O

A **Virxe do O**, **Virxe da Esperanza** ou **Virxe da Expectación**, é unha advocación da Virxe María, asociada co advento e a espera da Natividade de Cristo; o período no que a Virxe estaba embarazada (en latín *Maria Gravida* ou *Virgo Gestans*).

## Nomes 
En galego coñécese co nome de *Virxe do O*. Este nome procede da exclamación "oh" que aparece nas sete estrofas das *Vésperas* na Igrexa latina que preceden ao Nadal, como por exemplo a do 23 de decembro, *O Emmanuel, Rex et legifer noster* (Oh Emmanuel, Rei e lexislador noso). Outro dos nomes polo que é coñecida é o de *Virxe da Esperanza*, en alusión ao seu embarazo.

Nos países de lingua castelá, ademais das formas equivalentes ás formas galegas, é coñecida tamén co nome de *Virgen de la Expectación*, e similarmente nos países de lingua portuguesa é coñecida cos nomes de *Nossa Senhora da Expectação* ou *do Ó*, equivalentes aos galegos.

Por outra banda, nos países de lingua francesa é coñecida polos nomes descritivos de *Vierge enceinte* e *Vierge parturiente*, e polo de ''Vierge de l'Avent*; e nos de lingua italiana *Madonna del parto*.

Nas Igrexas bizantinas existe unha representación que se podería considerar equivalente, que representa á Virxe no momento da Encarnación de Cristo, chamada Virxe Platytera.

## Historia 
A advocación ten a súa orixe na festa da *Expectatio Partus* (espera do parto) do 18 de decembro, estabelecida polo décimo Concilio de Toledo do ano 656. Os padres conciliares decidiron estabelecer esta festa oito días antes do Nadal, xa que a festa da Anunciación do 25 de marzo coincidía coa Coresma, e neste período non estaban permitidas as festas.

Cando a Igrexa latina abandonou a prohibición das festas no período cuaresmal, a festa de decembro mantívose a carón da Anunciación, celebrándose nos ritos romano e hispano-mozárabe. A festa gozou de gran populariedade en España, e o papa Gregorio XIII aprobouna como dobre maior para a arquidiocese de Toledo, que en 1634 obtivo o privilexio de celebrala aínda que coincidise co cuarto domingo de Advento.

Dende España, a festa expandiuse a outros países: en 1695 ao patriarcado de Venecia e á arquidiocese de Tolosa, en 1702 á Orde do Císter, en 1713 ás dioceses da Toscana e en 1725 á diocese de Roma.

## Padroado 
En Galicia, a Virxe do O é padroa da cidade de Pontevedra.

É tamén padroa do concello español de Dueñas, na provincia de Palencia.

## Galería de imaxes 

Ficheiro:Virgen de la O (San Pelayo de Antealtares). Santiago de Compostela.jpg|Imaxe nun retablo da igrexa de San Paio de Antealtares (Galicia).
Ficheiro:Museo Pontevedra, 6 Edificio, 04-37a Retablo Santa María Pontevedra, Anunciación.JPG|Panel procedente do retablo maior da basílica de Santa María de Pontevedra (Xácome de Prado, c. 1626) (Museo de Pontevedra).
Ficheiro:Evora88.jpg|Imaxe na catedral de Évora (Portugal).
Ficheiro:Virgen de la O - Mezquita de Córdoba.jpg|Virxe do O, semellante á *Platytera'' bizantina, na catedral de Córdoba (Andalucía).
Ficheiro:La vierge enceinte.jpg|Pintura da Virxe encinta, en Saint-Pierre-lès-Nemours (Francia).
Ficheiro:Museo dell'opera del duomo, prato, Madonna del Parto.jpg|*Madonna del Parto*, Museo dell'Opera del Duomo de Prato (Italia).
Ficheiro:Abalakskaya.jpg|Icona da Virxe *Platytera*.
Ficheiro:Schwangere Maria aus Cham ZG.jpg|Imaxe no Museo Nacional de Suíza, en Zürich.
Ficheiro:Maria gravida 1420.jpg|Escultura silesia de madeira, 1420.

## Notas 
## Véxase tamén 
### Outros artigos 
* Parroquias de Galicia baixo a advocación da Virxe do O